I 15 år - fra 2004 til 2019 - havde de nordjyske socialdemokrater en repræsentant i Europa-Parlamentet i form af Ole Christensen fra Brovst, også kendt som “Ole EU”. Ved valget for fire år siden lykkedes det ikke efterfølgeren Morten Klessen at fastholde mandatet. Men nu skal den 44-årige Asser Mortensen fra Aalborg prøve at genvinde pladsen. Han er på et ekstraordinært repræsentantskabsmøde valgt som kandidat for Socialdemokratiet i Nordjylland ved parlamentsvalget i 2024. Vil arbejde for klimaet Asser Mortensen, der siden 2009 har boet i Nordjylland, har en master i europæiske studier og i projektledelse. Han har været projektleder i Jammerbugt Kommune og drev eget firma, indtil han sidste år blev direktør i Elbilforeningen. Og så har han titel af honorær konsul for republikken Moldova - det lille land, der som nabo til Ukraine det seneste år er kommet i fokus. Han har boet og arbejdet i Moldova i nogle år. Asser Mortensen vil som EP-kandidat arbejde for “et grønt og sikkert Europa”. Afgøres til september Morten Klessen, der ved sidste valg var nordjysk S-kandidat og i dag er 1. suppleant, takkede nej til at tage en ny runde. Han har i mellemtiden forsøgt at blive valgt til både regionsråd og folketing, men også her rakte stemmerne alene til en suppleant-post. Der var tre bud på, hvem der skulle efterfølge Morten Klessen som de nordjyske socialdemokraters kandidat til Europa-Parlamentet. Også Jonas Søndergaard fra Aalborg, der er formand for partiforeningen Aalborg Centrum, og byrådsmedlem Edin Haider fra Mariagerfjord var stillet op. Der måtte to afstemningsrunder til, før valget var afgjort. Hvilken placering den nordjyske S-kandidat får på den landsdækkende liste, afgør partiet på sit årsmøde til september. Valget til Europa-Parlamentet finder sted i juni 2024.

Referat:
Selvom der endnu er lang tid til næste europaparlamentsvalg, har de nordjyske socialdemokrater allerede nu en repræsentant klar.